**Gerhardine Helene Fredrikke Paasche** (fødd **Krog**, 7. september 1851–30. oktober 1922), også kjent som **Dina Krog**, var den fyrste kvinnelege kommunestyrerepresentanten i Luster og i Sogn og Fjordane. Dina Krog var blant dei 100 første kvinnene i landet som blei medlem av eit politisk, kommunalt organ.

Oppvekst
--------

Gerhardine Helene Fredrikke Paasche voks opp på prestegarden i Fana som yngste dotter av stortingsrepresentant og sokneprest Hans Jensen Krog (1808-1897) og Ingeborg Christine Endresen (1813-1853). Faren var frå Stavanger, og starta først å jobbe som kapellan der hjå sokneprest Gunder Langberg i 1832. I 1850 vart Krog sokneprest i Fana. I åra 1859 og 1862 var han stortingsrepresentant frå Søndre Bergenhus Amt som var namnet på Hordaland på den tida. I 1882 vart han Ridder av St. Olavs orden for «fortjenstlig Embedsvirksomhed». Mora døydde då Gerhardine var 2 år, og ho hadde seks eldre sysken.

Ekteskapet med Einar Paasche
----------------------------

Den 22. november 1887 gifte Dina seg i Luster med enkjemannen og lækjaren Einar Paasche (1849-1931). Einar Paasche var fødd i Fredrikshald og fekk cand.med. med laud i Trondheim i 1875. Han jobba som lækjar først i Bruvik (frå 1880) og i Gildeskål (frå 1883). I 1884 døydde Einar Paasche si første kone, Olea Sørensen, og etterlét enkemannen med to born.

Einar fekk fire born i det fyrste ekteskapet. To av dei døydde som spedborn. Dei to andre, Andreas og Sigrid, var 9 og 7 år då Dina og Einar gifte seg. Dei fekk to born i lag:

* Olea Paasche (fødd 1888, død i ung alder)
* Hans Krog Paasche (1890-1931), utvandra til Amerika i 1915 og var ei tid gruvearbeidar og laksefiskar i Alaska

Luster
------

Einar Paasche vart utnemnd til distriktslækjar i Luster i desember 1886 og flytte inn på garden Nygård i Dale der den førre distriktslækjaren òg hadde budd. Her budde Einar og Dina fram til 1906 då Einar vart utnemnd til distriktslækjar i Sarpsborg. Dei flytta til Sarpsborg og vart buande så lenge Dina levde.

I 1901 vart Dina Krog vald inn i kommunestyret i Luster på ei upolitisk liste. Ho var den einaste kvinnelege kommunestyrerepresentanten i Sogn og Fjordane i 1901. Ho var tremenning med kvinnesaksforkjemparen Gina Krog. Deira felles oldeforeldre var presten Truls Christian Krog (1722-1806) og Helen Sophie f. Meyer (1735-1809).

Dina Krog engasjerte seg sosialt i samfunnet i Luster; ho var med på å opprette eit fond for vanskelegstilte i kommunen og å skipe Sogn Sykepleieforening.

Leia underskriftskampanje
-------------------------

Ved underskriftskampanja til Landskvindestemmeforeningen for ja til unionsoppløysinga med Sverige i august 1905 leia Dina Krog kampanjen i kommunen retta mot Stortinget.

I Luster kommune var oppslutnaden frå kvinnene på om lag 90% av avgitte, mannlege røyster – om lag 10 % over landsgjennomsnittet. 524 kvinner skreiv under på listene i Luster for eit sjølvstendig Noreg.

Kjelder
-------

1. ↑  Luster kommune ved Lokalhistoriewiki
2. ↑  Lampe, Johan Fredrik. (1895). Bergens stifts biskoper og præster efter reformationen. Biografiske efterretninger. (Bd. 1). Kristiania: Cammermeyer, s. 287.
3. ↑  Bergwitz, Joh. K. (1897-1902). Krog. En Slægttavle med biografiske Oplysninger om Trulseslægten Krog - den største av de mange norske uadelige Familier Krog.
4. ↑  Øyane, Lars E. (1986). Dale 1 sokn. Gards- og ættesoge for Luster kommune. (Bd. 2). Gaupne: Luster kommune, s. 611.
5. ↑  *Risnes, Kjerstin (2013) Dina Krog Paasche - kvinnepolitisk pioner. Frå Kvinnestemmer frå Sogn og Fjordane.*, arkivert frå originalen 17. november 2015, henta 4. juni 2013
6. ↑  Underskrifta til Dina Paasche (sjå lenka «Klikk her for å komme til underskriftslistene» - underskrifta er på ark nummer 13, Stortinget 2013)

Bakgrunnsstoff
--------------

* Fjognedok : register over lokalhistorisk litteratur utgitt i Sogn og Fjordane frå 1865 og til i dag ved Sogn og Fjordane fylkesbibliotek
* Gerhardine Helene Fredrikke Paasche ved lokalhistoriewiki.no

**Folketeljingar**

* Gerhardine Krog i folketeljinga 1865 for Fana
* Gerhardine Paasche i folketeljinga 1900 for Luster Arkivert 2013-12-13 ved Wayback Machine..
* Gerhardine Paasche i folketeljinga 1910 for Sarpsborg